## Darba aizsardzības labas prakses balvas “Zelta ķivere”

## 2024.gada konkursa nolikums

## Pamatinformācija

Eiropas Darba drošības un veselības aizsardzības aģentūra (*EU-OSHA*) sadarbībā ar dalībvalstīm un Eiropas Savienības prezidentūru regulāri organizē Eiropas Labas prakses balvu darba aizsardzības jomā.

## Mērķi un uzdevumi

Drošu un veselībai nekaitīgu darbavietu labas prakses balvu konkursa “Zelta ķivere” mērķi ir:

* identificēt labās prakses piemērus, kas parāda, kādus pasākumus darba devēji var veikt, lai darba vide un darba apstākļi sekmīgi tiktu adaptēta digitalizācijai;
* popularizēt tehnisku un organizatorisku pasākumu nozīmību pār individuālajiem aizsardzības līdzekļiem;
* dalīties ar praktiskiem padomiem, lai citi uzņēmumi var smelties idejas un pārņemt labo praksi;
* atbalstīt un popularizēt preventīvu kultūru darba aizsardzības un darba organizācijas jomā, parādīt preventīvas kultūras priekšrocības un pozitīvo ietekmi uz darbinieku veselību, drošību un labklājību.

Labas prakses balvas konkursa mērķis 2024. gadā ir

*uzskatāmi parādīt veidu, kā darba devējam ieviest inovatīvus un efektīvus pasākumus, lai novērstu darba vides riskus, kas saistīti ar digitālo tehnoloģiju izmantošanu darba vietā (t.sk. digitālo tehnoloģiju ieviešanu, lai novērstu darba vides riskus).*

## Organizācija

Žūrijā būs Valsts darba inspekcijas, LR Labklājības ministrijas, Rīgas Stradiņa universitātes aģentūras “Darba drošības un vides veselības institūta”, Latvijas Brīvo arodbiedrību savienības un Latvijas Darba devēju konfederācijas pārstāvji.

Primāri konkurss tiek organizēts 2 kategorijās:

* mazie uzņēmumi – ar darbinieki skaitu līdz 100;
* lielie uzņēmumi – ar darbinieku skaitu virs 100.

Ja kādā no kategorijām pieteikumu skaits ir mazāks par 2, žūrija patur tiesības galveno balvu šajā kategorijā nepasniegt. Tāpat žūrija patur sev tiesības pasniegt speciālbalvas.

Abu kategoriju uzvarētāji tiks izvirzīti dalībai Eiropas līmeņa konkursā, tāpēc šo uzņēmumi pieteikumi tiks nosūtīti vērtēšanai Eiropas Darba drošības un veselības aizsardzības aģentūrai.

## Iesniegšana

* Aizpildīta veidlapa, kā arī papildu informācija jāiesniedz elektroniski līdz **2024. gada 2. septembrim** (ieskaitot), plkst.24:00, sūtot uz e-pasta adresi – [Linda.Matisane@vdi.gov.lv](mailto:Linda.Matisane@vdi.gov.lv). Pieteikumi, kas tiks iesūtīti pēc norādītā termiņa, netiks izskatīti.
* Lūdzam norādīt „Labas prakses balvas pieteikums – UZŅĒMUMA NOSAUKUMS” (norādot sava uzņēmuma, valsts un pašvaldības iestādes nosaukumu). Iesniedzējs vienas darba dienas laikā saņems apstiprinājuma e-pastu, kas apliecinās, ka Jūsu pieteikums ir saņemts. Visi materiāli, kas tiek iesniegti konkursā, var tikt ievietoti mājas lapā ([www.stradavesels.lv](http://www.stradavesels.lv)) kā labās prakses piemērs.
* Iesniedzot pieteikumu, uzņēmums apņemas prezentēt labas prakses piemēru nacionālajā konferencē (2024. gada 1. novembrī).
* Iesniedzot pieteikumu, uzņēmums apņemas pēc žūrijas komisijas lūguma piedalīties ne vairāk kā 2 semināros visā Latvijas teritorijā vai tiešsaistē 2024. un 2025. gadā, daloties pieredzē par pieteikumā aprakstītajiem pasākumiem.
* Iesniedzot pieteikumu, uzņēmums apņemas pēc žūrijas komisijas lūguma organizēt savā uzņēmumā pieredzes apmaiņas ekskursiju 15-20 darba aizsardzības speciālistiem laika periodā no 2024. gada 20. septembra līdz 2025. gada 15. novembrim, lai dalītos pieredzē par pieteikumā aprakstītajiem pasākumiem.
* Iesniedzot pieteikumu, uzņēmums apņemas uzvaras gadījumā līdz 2024.gada 24.novembrim sagatavot pieteikumu angļu valodā, lai iesniegtu to Eiropas līmeņa konkursā.

Katrs labās prakses piemērs jāapraksta veidlapā, kas atrodama šī nolikuma beigās:

* apkopojums latviešu valodā ir jānosūta elektroniskā formātā kā *Microsoft Word* dokuments;
* apkopojums nedrīkst būt garāks par 9000 rakstzīmēm jeb aptuveni 5 lappusēm;
* apkopojuma tekstam jābūt skaidram un vienkāršam, lai tas būtu saprotams ikvienam, kurš vēlētos ieviest piemēru savā darbavietā;
* apkopojuma veidlapā drīkst būt tikai teksts, bet ne fotogrāfijas, diagrammas utt. – šo informāciju pievieno kā pielikumu pieteikuma veidlapām (arī nepieciešams iesniegt elektroniski);
* apkopojums nedrīkst iekļaut kāda produkta vai pakalpojuma reklāmu – šādi piemēri netiks izskatīti.

Papildu dokumentācijā, piemēram, varētu būt:

* + prezentācijas, rokasgrāmatas vai citi dokumenti, kas ir daļa no piemēra;
  + fotogrāfijas, ilustrācijas, grafiki, diagrammas, video utt., kas palīdz aprakstīt piemēru (piem., ļoti noderīgs ir pārveidotās darba vietas fotoattēls (pirms un pēc));
  + atcerieties, ka pirms fotogrāfiju, ilustrāciju (attēlu, zīmējumu, diagrammu utt.) un video iesniegšanas ir jāsaņem autortiesību īpašnieku atļauja.

Ja pielikumu apjoms pārsniedz 10 MB, lūdzam tos nosūtīt ar kādu elektronisko failu pārsūtīšanas rīku (piemēram, failiem.lv) , e-pasta vēstulē atsūtot piekļuves saiti un informāciju, kā piekļūt failiem, ja piekļuve ir aizsargāta.

Uzņēmums var iesniegt vienu pieteikumu, kurā apkopot veiktos pasākumus, bet var iesniegt arī vairākus (neierobežotu skaitu) – par katru pasākumu savu piemēru, tomēr pieredze liecina, ka labākus rezultātus sasniedz tie uzņēmumi, kas iesniedz vienu – visaptverošu piemēru.

## Vērtēšanas kritēriji

Pieteikumiem ir skaidri jāparāda, kā darbavietā ir ieviesti pasākumi, kuru mērķis ir bijis novērst darba vides riskus, kas saistīti ar digitālo tehnoloģiju izmantošanu darba vietā vai ieviest digitālās tehnoloģijas, lai novērstu darba vides riskus. Var pieteikt jebkādus reālās dzīves piemērus par pasākumiem, kas veikti uzņēmumā. Tomēr, ja uzņēmumā vienīgais īstenotais preventīvais pasākums būs saistīts ar individuālo aizsardzības līdzekļu izvēli, nodrošināšanu un lietošanu (piemēram, viedo IAL iegāde), tad šādus piemērus žūrijas komisija nevērtēs, jo šī konkursa mērķis ir popularizēt tehniskos un organizatoriskos preventīvos pasākumus. Tāpat žūrija nevērtēs piemērus, kuri ir komerciāli (piemēram, konkursā nevar piedalīties uzņēmumi, kuri pārdod viedos individuālos aizsardzības līdzekļus vai digitālās apmācību sistēmas).

Žūrija ņems vērā **šādus kritērijus**:

* atbilstība: piemērs ir labā prakse, lai novērstu vai samazinātu ar digitalizāciju saistītos darba vides riskus;
* fokuss: piemērs ir par darba vidi vai darba vietu;
* pasākumu prioritāte: prioritāte tiek piešķirta kolektīviem pasākumiem, nevis pasākumiem, kas vērsi uz indivīdu;
* vadības apņemšanās: augstākā līmeņa vadītāji ir apņēmušies ieviest darba aizsardzības pasākumus, un tas ir skaidri parādīts piemērā;
* īstenošana: pasākumi ir veiksmīgi ieviesti;
* panāktie uzlabojumi/rezultāti: rezultāti liecina par reāliem un pierādāmiem uzlabojumiem darba vidē saistībā ar digitalizāciju;
* konsultācijas: piemērs liecina par labu sadarbību starp vadību un arodbiedrībām/darbiniekiem;
* darbinieku līdzdalība: piemērs parāda darbinieku vai viņu pārstāvju aktīvu līdzdalību;
* ilgtspēja: piemērs liecina par pasākumu efektivitāti ilgtermiņā;
* normatīvie akti: pasākumam jāatbilst spēkā esošām normatīvo aktu prasībām, bet ideālā gadījumā tam būtu pat jāpārsniedz minimālās prasības;
* pārnesamība: pasākumiem ir jābūt pārnesamiem uz citām darbavietām (tostarp darbavietām citās ES dalībvalstīs un maziem un vidējiem uzņēmumiem);
* inovācija: piemērs ir aktuāls/inovatīvs (ieteicams Eiropas līmenī);
* detalizācijas līmenis: informācija ir sniegta pietiekami detalizēti;
* skaidrība: piemērs ir skaidri un vienkārši aprakstīts;
* savlaicīgums: piemēram jābūt nesenam (ne vecākam kā 3 gadi);
* vienprātība: piemērs ir pieņemams visiem žūrijas komisijas locekļiem.

Žūrija patur tiesības no vērtēšanas izslēgt tādu uzņēmumu piemērus, kuri 2023. un 2024. gadā ir sodīti par būtiskiem darba aizsardzības un darba tiesību aktu pārkāpumiem vai kuru teritorijai / ar kuru darbiniekiem noticis smags vai letāls nelaimes gadījums.

|  |  |
| --- | --- |
| **LABAS PRAKSES PIEMĒRS** | |
| **Piemēra nosaukums** |  |
| **Organizācijas nosaukums[[1]](#footnote-1)** |  |
| **Darbinieku skaits** |  |
| **Kontaktpersonas vārds, uzvārds, amats** |  |
| **Tālruņa numurs** |  |
| **E-pasta adrese** |  |
| **PAMATINFORMĀCIJA** | |
|  | |
| **PROBLĒMA / KONSTATĒTIE TRŪKUMI** | |
|  | |
| **RISINĀJUMS/UZLABOJUMS / VEIKTIE PASĀKUMI / KAS TIKA DARĪTS UN KĀ** | |
|  | |
| **SASNIEGTIE REZULTĀTI / VEIKTO PASĀKUMU EFEKTIVITĀTE** | |
|  | |
| **VEIKSMES FAKTORI** | |
|  | |
| **IZMAKSAS/IEGUVUMI (ieskaitot cilvēkresursu, sociālās un saimnieciskās izmaksas un ieguvumus)** |  |
| **Papildu informācija: lūdzu, pievienojiet pielikumu sarakstu / papildu informāciju ar īsiem aprakstiem (piemēram, fotoattēlus un/vai citus materiālus, kas ilustrē labas prakses piemēru, mācību materiālus)** | |

1. Konkursā var piedalīties visu veidu organizācijas, tostarp (bet ne tikai) uzņēmumi, pašvaldības, pilsētu domes, pilsētas utt. Konkursā galvenā uzmanība ir pievērsta “darbavietai” un tajā īstenotajai labajai praksei. [↑](#footnote-ref-1)